b'\n_START_ARTICLE_\nTim Cahill\n_START_SECTION_\nUra\n_START_PARAGRAPH_\nCahill muutti 17-vuotiaana Englantiin haaveenaan p\xc3\xa4\xc3\xa4st\xc3\xa4 ammattilaisjalkapalloilijaksi. Aikaisemmin h\xc3\xa4n oli edustanut Australiassa Sydney FC:t\xc3\xa4. Englannin kakkosdivisioonassa pelannut (nyky\xc3\xa4\xc3\xa4n League One) Millwall FC teki sopimuksen Cahillin kanssa. Cahillin johdolla Millwall nousi kauden 2000\xe2\x80\x932001 p\xc3\xa4\xc3\xa4tteeksi ykk\xc3\xb6sdivisioonaan (nyky\xc3\xa4\xc3\xa4n Championship). Mestaruussarjassa Cahill johdatti kauden p\xc3\xa4\xc3\xa4tteeksi 13 maalillaan Millwallin nelj\xc3\xa4nneksi ja joukkue oli l\xc3\xa4hell\xc3\xa4 nousua Valioliigaan. Lopullisen l\xc3\xa4pimurtonsa Cahill teki Englannissa kaudella 2003\xe2\x80\x932004, kun Millwall eteni ensimm\xc3\xa4isen\xc3\xa4 joukkueena Valioliigan ulkopuolelta FA Cupin finaaliin saaden vastaansa Manchester Unitedin. V\xc3\xa4lieriss\xc3\xa4 Cahill oli tehnyt voittomaalin Sunderlandia vastaan. Maali valittiin my\xc3\xb6s BBC:n vuoden urheiluhetkeksi. Vaikka Millwall h\xc3\xa4visi loppuottelun Manchester Unitedille, Cahill her\xc3\xa4tti Valioliigajoukkueiden kiinnostuksen._NEWLINE_22. hein\xc3\xa4kuuta 2004 Cahill siirtyi Millwallista Evertoniin 1,5 miljoonan punnan korvauksella. Cahillist\xc3\xa4 tuli vuonna 2004 kautta aikojen ensimm\xc3\xa4inen Evertonin pelaaja, joka on ollut ehdolla Kultaisen pallon saajaksi. Everton menestyi kaudella 2004\xe2\x80\x932005, vaikka joukkue oli myynyt kauden kynnyksell\xc3\xa4 huippulupauksensa Wayne Rooneyn Manchester Unitediin. Cahillin Everton nousi nelj\xc3\xa4n suuren joukkoon j\xc3\xa4tt\xc3\xa4m\xc3\xa4ll\xc3\xa4 paikallisvastustaja Liverpool FC:n vasta viidenneksi ja ilman Mestarien liigapaikkaa kaudelle 2005\xe2\x80\x932006. Cahill pelasi ensimm\xc3\xa4isell\xc3\xa4 kaudellaan Evertonissa 33 peli\xc3\xa4 ja teki niiss\xc3\xa4 11 maalia. Maalim\xc3\xa4\xc3\xa4r\xc3\xa4 riitti joukkueen sis\xc3\xa4iseen maalikuninkuuteen ja kannattajien \xc3\xa4\xc3\xa4nestyksess\xc3\xa4 h\xc3\xa4net valittiin Evertonin parhaaksi pelaajaksi kaudella 2004\xe2\x80\x932005. Onnistunut kausi tuotti Cahillille uuden viisivuotisen jatkosopimuksen, joka allekirjoitettiin elokuussa 2005. Kausi 2005\xe2\x80\x932006 oli pettymys Evertonille ja Cahillille. Joukkue tippui Mestarien liigassa jo karsintavaiheessa. Valioliigassa joukkue j\xc3\xa4i vasta 11:nneksi. Cahillin maalim\xc3\xa4\xc3\xa4r\xc3\xa4 my\xc3\xb6s laski selv\xc3\xa4sti kaudesta 2004\xe2\x80\x932005. H\xc3\xa4n teki vain kuusi maalia 32 ottelussa. _NEWLINE_Cahill siirtyi Yhdysvaltoihin MLS-liigaan hein\xc3\xa4kuussa 2012. H\xc3\xa4n ehti pelata Yhdysvalloissa kolme kautta ja teki parhaalla kaudellaan 27 ottelussa 11 maalia. Helmikuussa 2012 Cahillin matka jatkui Kiinan Superliigaan Shanghai Shenhuaan, jossa h\xc3\xa4n ehti pelata yhden kauden ennen siirtoa Zhejiangiin. My\xc3\xb6s siell\xc3\xa4 h\xc3\xa4n pelasi yhden kauden verran. Cahill teki Kiinassa kaikkiaan 16 maalia 51 ottelussa._NEWLINE_Elokuussa 2016 Cahill palasi kotimaahansa Australiaan. H\xc3\xa4n teki sopimuksen Melbourne Cityn kanssa. Cahill ehti pelata Melbournessa puolitoista kautta tehden 11 maalia tuona aikana. Tammikuussa 2018 julkistettiin Cahillin paluu Millwalliin, jossa h\xc3\xa4n pelasi edellisen kerran kaudella 2003\xe2\x80\x932004. Seura kuitenkin purki sopimuksen kauden lopussa kev\xc3\xa4\xc3\xa4ll\xc3\xa4 2018.\n_START_SECTION_\nSamoa\n_START_PARAGRAPH_\nCahill pelasi 14-vuotiaana Samoan alle 20-vuotiaiden maajoukkueessa, mink\xc3\xa4 vuoksi kesti vuoteen 2004, ennen kuin h\xc3\xa4n sai luvan edustaa Australiaa.\n_START_SECTION_\nAustralia\n_START_PARAGRAPH_\nCahill teki debyyttins\xc3\xa4 Australian maajoukkueessa 30. maaliskuuta 2004 Etel\xc3\xa4-Afrikkaa vastaan. Toukokuussa 2004 h\xc3\xa4net valittiin Oseanian mestaruuskilpailuiden joukkueeseen sek\xc3\xa4 elokuussa Ateenan olympialaisiin. Cahill iski ensimm\xc3\xa4isess\xc3\xa4 t\xc3\xa4ydess\xc3\xa4 ottelussaan kaksi maalia ja seuraavassa h\xc3\xa4n teki hattutempun. Vuonna 2004 h\xc3\xa4net valittiin Oseanian vuoden pelaajaksi. Cahillista tuli 12. kes\xc3\xa4kuuta 2006 Australian historian ensimm\xc3\xa4inen maalintekij\xc3\xa4 maailmanmestaruuskisoissa, kun h\xc3\xa4n teki kaksi maalia Japanin verkkoon. Pelin j\xc3\xa4lkeen FIFA valitsi Cahillin ottelun parhaaksi pelaajaksi. Australia eteni lopulta kisoissa nelj\xc3\xa4nnesv\xc3\xa4lieriin, joissa se h\xc3\xa4visi Italialle. Cahill pelasi nelj\xc3\xa4t MM-kisat vuosina 2006\xe2\x80\x932018 ja lopetti maajoukkueuransa Ven\xc3\xa4j\xc3\xa4n MM-kisojen j\xc3\xa4lkeen. H\xc3\xa4n pelasi yhteens\xc3\xa4 107 maaottelua, joissa teki 50 maalia.\n_START_SECTION_\nMuuta\n_START_PARAGRAPH_\nCahillin \xc3\xa4iti on samoalainen ja is\xc3\xa4 englantilainen.'